Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: A bírósági végrehajtás szabályait az 1994. évi LIII. törvény
Paragraph Index: 461

A bírósági végrehajtás szabályait az 1994. évi LIII. törvény rendezi, mely szerint a bíróságok és a jogvitát eldöntő más szervek határozatait, továbbá egyes okiratokon alapuló követeléseket bírósági végrehajtás útján, e törvény szerint kell végrehajtani. A bírósági végrehajtást, végrehajtható okirat kiállításával kell elrendelni. A bíróság a végrehajtható okiratot a végrehajtást kérő kérelmére állítja ki. A végrehajtást kérő közölni köteles a végrehajtási kérelem előterjesztésekor az adós nevét és az azonosításhoz szükséges adatokat, továbbá az ügy körülményeitől függően az adós(ok) lakóhelyét, munkahelyét, illetőleg székhelyét, telephelyét és a végrehajtás alá vonható vagyontárgyának helyét. A felsorolt adatok közül legalább egyet közölni kell. Végrehajtási kérelmet a kellő példányban, megfelelően kitöltött végrehajtható okirat nyomtatványon kell előterjeszteni. Végrehajtható okiratot akkor lehet kiállítani, ha a végrehajtandó határozat kötelezést (marasztalást) tartalmaz, jogerős vagy előzetesen végrehajtható és a teljesítési határidő letelt. Végrehajtási lapot az első fokon eljárt bíróság állítja ki. Több végrehajtási lapot kell kiállítani, ha a követelés több adóssal szemben áll fenn. A végrehajtó, az adós részére ügygondnokot rendel, ha az adósnak van lefoglalható vagyontárgya, de az adós lakhelye vagy tartózkodási helye ismeretlen. Ha az adós lakóhelye (tartózkodási helye) vagy munkahelye ismeretlen és az adósnak nincs lefoglalható vagyontárgya, a végrehajtó intézkedésére az adós lakóhelyét (tartózkodási helyét), munkahelyét a rendőrségi, társadalombiztosítási és népesség-nyilvántartási szervek kötelesek a rendelkezésükre álló adatok alapján közölni a végrehajtóval. Egyúttal tájékoztatom arról is, hogy az 1993. évi LIX. törvény határozza meg az állampolgári jogok országgyűlési biztosának, és általános helyettesének eljárását és intézkedési lehetőségeit. E törvény 16. § (1) bekezdése így fogalmaz: Az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte, vagy ennek közvetlen veszélye áll fenn, feltéve, hogy a rendelkezésre álló jogorvoslati lehetőséget már kimerítette, illetve jogorvoslati lehetőség nincs számára biztosítva. Tekintettel arra, hogy problémája nem hatósági jellegű, hanem jogerős bírósági ítéleten alapuló követelés, s mint ilyen, kizárólag bírósági végrehajtás útján, az érintett kérelmére rendezhető. Nagyon sajnálom, de fenti tájékoztatásomon túlmenően hatáskör hiányában sem lehetek segítségére. Kérem válaszom szíves tudomásulvételét. Kelt: Dr. Polt Péter Ügyszám: OBH 8174/2/1997. Tisztelt Uram! Az Országgyűlési Biztos Hivatalához állattartással összefüggő szabálysértési ügyében benyújtott kérelmére az alábbiakról tájékoztatom. Az állampolgári jogok országgyűlési biztosáról szóló 1993. évi LIX. törvény 17. § (4) bekezdése értelmében — az országgyűlési biztoshoz a közigazgatási lehetőségek kimerítése után, a jogerős határozat közlésétől számított egy éven belül lehet beadvánnyal fordulni. A megküldött irat szerint — panaszával egyidejűleg — a sérelmezett bírságoló határozattal szemben fellebbezést nyújtott be, így feltehetően a jogorvoslati eljárás még folyamatban van. Jogerős döntés hiányában ügyében nem rendelkezem hatáskörrel, de tájékoztatom, hogy amennyiben a másodfokú határozatban foglaltak miatt alkotmányos visszásság gyanúja merül fel, úgy ismételten fordulhat hivatalomhoz. Kérem tájékoztatásom szíves tudomásulvételét. Kelt: Dr. Polt Péter 1999/18/II. szám Ügyszám: OBH 8387/6/1997. Tisztelt Uram! Az országgyűlési biztoshoz benyújtott panaszait, továbbá a Vám- és Pénzügyőrség Jász-Nagykun-Szolnok Megyei Nyomozó Hivatal felvilágosítását és mellékleteit megvizsgáltam, és arról az alábbiakban tájékoztatom. Panaszaiban többek között előadta, hogy 1997. január 2-ától előzetes letartóztatásban van. Védekezési jogában korlátozzák, indítványait nem veszik figyelembe, a mentő körülményeket nem tárják fel. Bűncselekményt nem követett el. Kéri segítségemet.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes